Heildartekjur einstaklinga hér á landi voru um 7,1 milljón króna að meðaltali árið 2020 eða um 591 þúsund krónur á mánuði. Um miðjan maí höfðu landsmenn tekið út 27 milljarða króna af séreignarsparnaði.
Miðgildi heildartekna var þó töluvert lægra eða um 5,9 milljónir króna á ári sem þýðir að helmingur einstaklinga var með heildartekjur undir 488 þúsund krónum á mánuði. Þetta kemur fram í skýrslu Hagstofunnar.
Við sjáum að launatekjur eru að dragast saman.
Þær tekjur má rekja til efnahagsúrræða stjórnvalda, atvinnuleysisbætur voru tekjutengdar í 6 mánuði, laun greidd til þeirra sem voru í sóttkví og auk þess voru gerðir kjarasamningar á árinu. Þá var veitt heimild til að taka út séreignarsparnað.
Margir í yngstu aldurshópunum búa enn í foreldrahúsum og heildartekjur 17-19 ára í fyrra námu um 117 þúsund krónum á mánuði. Í hópi 20-24 ára voru tekjurnar 319 þúsund en hæstar hjá 45-49 ára. Þar voru tekjurnar um 786 þúsund krónur að meðaltali á mánuði. Summa tekna vegna atvinnuleysisbóta jókst um 240% milli ára og félagsleg aðstoð um 31% á verðlagi ársins 2020.